༄༅། །སྔགས་ཀྱི་སྤྱི་དོན་རྒྱུད་སྡེའི་རྣམ་གཞག་གསལ་བའི་མེ་ལོང་ཞེས་བྱ་བ་བཞུགས་སོ། །

ན་མོ་བཛྲ་དྷ་ར་ཡེ། རྡོ་རྗེ་འཛིན་པར་གུས་བཏུད་ནས། །ནང་གི་དེ་ཉིད་གསལ་བའི་ཕྱིར། །གསང་སྔགས་རྡོ་རྗེ་ཐེག་པ་ཡི། །རྣམ་གཞག་མདོ་ཙམ་བསྟན་པར་བྱ། །དེ་ལ་ལུས་ནི་མདོར་བསྟན་དང༌། །ཡན་ལག་རྒྱས་པར་བཤད་པ་དང༌། །བཤད་པའི་སྐབས་དོན་བསྡུ་བ་སྟེ། །སྤྱི་དོན་གསུམ་དུ་བསྡུས་ཏེ་བསྟན། །དང་པོ་ངོ་བོ་ངེས་ཚིག་དང༌། །ཁྱད་པར་དང་ནི་ཁྱད་པར་ཅན། །སྤྱི་དང་བྱེ་བྲག་དབྱེ་བ་བཅས། །མདོར་བསྟན་རྣམ་པ་དྲུག་གིས་བསྟན། །དང་པོ་སྔགས་ཀྱི་ངོ་བོ་ནི། །སྒོ་གསུམ་ཐབས་ཤེས་ཀྱིས་ཟིན་ཏེ། །ལྷ་སྔགས་ཕྱག་རྒྱའི་རོལ་པ་ལས། །མི་འདའ་བ་ནི་སྔགས་སུ་བཤད། །ངེས་ཚིག་སྔགས་ཀྱི་སྒྲ་དོན་ལས། །མ་ན་དེ་ཉིད་ཤེས་པ་དང༌། །ཏྲ་ཡང་སྐྱོབ་པར་བྱེད་པས་ན། །ཐབས་ཤེས་དབྱེར་མེད་གསང་སྔགས་ཏེ། །དེ་ལ་འདི་ཡི་ངེས་ཚིག་ཀྱང༌། །སྣོད་མིན་རྣམས་ལ་གསང་བ་དང༌། །སྔགས་དང་ཕྱག་རྒྱས་གྲུབ་ཕྱིར་དང༌། །ཐབས་ཤེས་གཉིས་སུ་མི་ཕྱེད་པའི། །ལམ་གྱིས་བགྲོད་པར་བྱེད་པས་ན། །རྡོ་རྗེ་ཐེག་པ་ཞེས་སུ་བཤད། །རྣམ་ཀུན་མཆོག་ལྡན་རྒྱུ་ཡིན་ལ། །དེ་ནི་ཕ་རོལ་ཕྱིན་ཚུལ་ལས། །བཤད་པས་རྒྱ་ཡི་ཐེག་པ་དང༌། །འགྱུར་མེད་བདེ་ཆེན་འབྲས་བུ་སྟེ། །དེ་ནི་སྔགས་ལས་གཙོར་སྟོན་པས། །འབྲས་བུའི་ཐེག་པ་ཞེས་བྱའོ། །དེ་ལ་རྟེན་གྱི་གང་ཟག་དང༌། །འཇུག་པ་ལམ་དང་འབྲས་བུ་དང༌། །མངོན་དུ་བྱེད་པའི་ཁྱད་པར་གྱིས། །མ་རྨོངས་པ་དང་ཐབས་མང་དང༌། །དཀའ་བ་མེད་དང་དབང་པོ་སྟེ། །ཁྱད་པར་བཞི་ཡིས་ཕར་ཕྱིན་ལས། །སྔགས་ཀྱི་ཐེག་པ་ཁྱད་པར་འཕགས། །རྒྱུ་མཚན་གང་གིས་འཕགས་ཤེ་ན། །བླ་མའི་ངག་གིས་རྨོངས་མིན་དང༌། །འཇུག་པའི་ཐབས་ལམ་མང་བས་དང༌། །བདེ་བ་ལམ་དུ་བྱེད་པས་དང༌། །ཚེ་འདིར་མངོན་དུ་བྱེད་པས་སོ། །མདོར་ན་བདེ་བས་སྐྱོབ་པ་དང༌། །མྱུར་བས་སྐྱོབ་པ་གཉིས་ཀྱིས་ཕྱེ། །དེ་ལ་བདེ་སྐྱོབ་མྱུར་སྐྱོབ་ཀྱི། །ཁྱད་པར་ཡང་ནི་འདི་ལྟ་སྟེ། །སྤོང་སྒྱུར་ལམ་བྱེད་ཁྱད་པ་དང༌། །བགྲོད་པ་མྱུར་བའི་ཁྱད་པར་ཏེ། །དུག་ཉིད་སྨན་དུ་བྱེད་པ་ལྟར། །བདེ་བ་ལམ་གྱི་ངོ་བོ་དང༌། །ཤིང་རྟ་ཉི་ཟླའི་བགྲོད་པ་བཞིན། །མྱུར་བ་འདི་ནི་སྔགས་སུ་བཤད། །ཁྱད་པར་ཅན་གྱི་གསང་སྔགས་ནི། །སྡེ་སྣོད་གསུམ་ལས་གང་ཞེ་ན། །འདི་ནི་གང་དུའང་མི་གཏོགས་ཏེ། །ཚེ་འདི་ཉིད་ལ་རིག་འཛིན་གྱི། །འབྲས་བུ་བདུན་ལ་དབང་བའི་ཕྱིར། །རིག་པ་འཛིན་པའི་སྡེ་སྣོད་ཅེས། །འོག་མ་གསུམ་ལ་ལྟོས་ནས་ནི། །འདི་ནི་བཞི་པར་འཇོག་པ་ཡིན། །འོ་ན་བདེ་བར་གཤེགས་པའི་བཀའ། །མདོ་སྡེ་ལ་འཇུག་འདུལ་བར་གནང༌། །ཆོས་ཉིད་དང་ནི་མི་འགལ་བ། །ཞིག་ལ་འདོད་པ་མཁས་པའི་ལུགས། །ཡིན་ན་ཁྱོད་ལ་སྔགས་རྒྱུད་རྣམས། །བཀའ་མ་ཡིན་པར་འགྱུར་ཞེ་ན། །འདི་ནི་བཀའ་གསང་རྨད་བྱུང་ཕྱིར། །བསྟན་བཅོས་བཞིན་དུ་ཕྱོགས་གང་གཏོགས། །བཤད་པའི་རྣམ་གཞག་འདི་ལ་མེད། །འདི་ནི་སྡེ་སྣོད་གསུམ་ཀའི་དོན། །ཕ་རོལ་ཕྱིན་པའི་ཚུལ་ཉིད་ལས། །བསྟན་བྱ་ཡོངས་སུ་མ་རྫོགས་པར། །མདོ་ཙམ་སྨོས་ཏེ་བསྟན་པས་ན། །མདོ་ཡི་ཐེག་པ་ཞེས་སུ་གྲགས། །སྔགས་ཀྱི་ཐེག་པར་དེ་གསུམ་ཀའི། །བསྟན་བྱ་ཡོངས་སུ་རྫོགས་པའི་དོན། །རྒྱས་པར་གསུངས་ཕྱིར་གྱ་ནོམ་པའི། །ཆོས་ཞེས་རྒྱལ་བས་མདོ་ལས་གསུངས། །འདི་ལ་རྒྱུད་ཀྱི་དབྱེ་བ་ཡང༌། །སྤྱིར་བསྟན་ཇོ་བས་བཞེད་པ་བདུན། །རྡོ་རྗེ་གུར་ལས་དྲུག་ཏུ་གསུངས། །ཤིནྟ་པས་ནི་ལྔ་རུ་བཞེད། །སྔགས་དོན་རྣམ་གཟིགས་ཉིད་ལས་གསུམ། །མན་སྙེར་གཉིས་སུ་བཤད་པ་སོགས། །མཁས་པས་བཞེད་པ་ཐ་དད་ཕྱིར། །དབྱེ་སྒོ་མང་དུ་སྣང་ཡང་འདིར། །བྱེ་བྲག་བཞི་རུ་དབྱེ་བ་ནི། །རྡོ་རྗེ་ཐེག་པའི་ཤིང་རྟ་ཆེ། །མར་རྔོག་ཡབ་སྲས་བཞེད་པ་སྟེ། །ཐམས་ཅད་འདི་རུ་མ་འདུས་མེད། །བཞི་རུ་ངེས་པའི་རྒྱུ་མཚན་ཡང༌། །དུས་བཞི་དང་ནི་ཆགས་པ་བཞི། །མི་རིགས་བཞི་དང་བློ་རིམ་བཞི། །མོས་པ་བཞི་ཡི་དབང་བྱས་ཏེ། །བྱ་སྤྱོད་རྣལ་འབྱོར་བླ་མེད་བཞིར། །དབྱེ་བ་རྣམ་པར་གཞག་པ་འདི། །རྒྱུད་སྡེ་ཀུན་གྱི་མཚན་གཞི་དང༌། །བསྟན་བྱ་འདི་ཡི་ལུས་སུ་བཞག །གཉིས་པ་འདི་ཡི་ཡན་ལག་གི །རྣམ་གཞག་སོ་སོར་བསྟན་པ་ལ། །བྱ་སྤྱོད་རྣལ་འབྱོར་བསྡུས་ཏེ་བསྟན། །བླ་མེད་ཁྱད་པར་ཕྱེ་སྟེ་བཤད། །དང་པོ་བྱ་བའི་རྒྱུད་ཉིད་ཀྱི། །རྣམ་གཞག་མདོ་ཙམ་བསྟན་པ་ལ། །ངོ་བོ་ངེས་ཚིག་དབྱེ་བསྡུ་དང༌། །གྲངས་ངེས་ཁྱད་ཆོས་དྲུག་གིས་བསྟན། །ངོ་བོ་དོན་དམ་བྱང་ཆུབ་སེམས། །མཆོག་གི་དངོས་གྲུབ་འདོད་པ་དང༌། །ངེས་ཚིག་ལུས་ངག་བྱ་བའི་རིམ། །གཙོ་བོར་སྟོན་པོས་བྱ་རྒྱུད་དོ། །དབྱེ་བ་དེ་བཞིན་གཤེགས་རིགས་དང༌། །པདྨའི་རིགས་དང་རྡོ་རྗེའི་རིགས། །དེ་ནི་གཙོ་བོ་རིགས་གསུམ་དང༌། །ནོར་བུའི་རིགས་དང་ལྔས་རྩེན་ནམ། །རྒྱས་པའི་རིགས་དང་འཇིག་རྟེན་རིགས། །ཕལ་པ་གསུམ་སྟེ་སྒོ་དྲུག་དང༌། །བསྡུ་ན་ནོར་ཅན་པདྨར་དང༌། །རྒྱས་པ་རྡོ་རྗེའི་རིགས་སུ་དང༌། །འཇིག་རྟེན་རིགས་ཀྱང་ཅི་རིགས་བསྡུ། །དེ་ལ་བྱ་བ་སྤྱི་རྒྱུད་དང༌། །བྱེ་བྲག་རྒྱུད་ཀྱི་དབྱེ་བ་ལས། །གྲངས་ངེས་སྟོང་ཕྲག་བཞི་རུ་བཤད། །དེ་ནས་འདི་ཡི་ཁྱད་ཆོས་ལ། །འཇུག་པའི་སྒོ་དང་བསླབ་བྱ་དང༌། །ལྟ་སྒོམ་སྤྱོད་པ་འབྲས་བུ་བཅས། །དྲུག་ཏུ་བསྡུས་ཏེ་བསྟན་པ་ལ། །འཇུག་སྒོ་རིག་གཏད་རྗེས་གནང་དང༌། །རིགས་གསུམ་གང་རུང་དཀྱིལ་འཁོར་དུ། །ཞུགས་ནས་འདི་ཡི་དབང་བསྐུར་ནི། །ཆུ་དབང་ཕྱག་རྒྱ་སྦྱིན་པར་གསུངས། །བསླབ་བྱ་དམ་ཚིག་སུམ་ཅུ་དང༌། །བསྲུང་བྱ་རྩ་ལྟུང་བཅུ་དྲུག་གོ །ལྟ་བ་བདག་གི་དེ་ཁོ་ན། །སྟོང་གསལ་ཡེ་ཤེས་ཆེན་པོ་དང༌། །སྒོམ་པ་རྣམ་བཅས་རྣམ་མེད་གཉིས། །ཀུན་རྫོབ་ཏིང་འཛིན་རྣམ་བཅས་ལ། །བསྒོམ་བྱའི་ལྷ་དང་བཟླ་བྱའི་སྔགས། །རིམ་པར་མཚན་མའི་ལྷ་དྲུག་དང༌། །སྒྲ་སོགས་གསུམ་ལ་དམིགས་པ་དང༌། །དོན་དམ་ཏིང་འཛིན་རྣམ་མེད་ལ། །མེ་དང་སྒྲ་དང་སྒྲ་མཐར་ཏེ། །དེ་ཉིད་གསུམ་ལ་འཇུག་པའོ། །སྤྱོད་པ་ཁྲུས་དང་གཙང་སྦྲ་དང༌། །བཟླས་བརྗོད་དཀའ་ཐུབ་ལ་སོགས་བསྟེན། །འབྲས་བུ་མི་ཚེ་བཅུ་དྲུག་ལ། །རིགས་གསུམ་རྡོ་རྗེ་འཛིན་པར་འགྲུབ། །གཉིས་པ་སྤྱོད་པའི་རྒྱུད་ལ་ཡང༌། །དོན་ཚན་དྲུག་གིས་བསྟན་པ་ལས། །ངོ་བོ་དོན་དང་བྱང་ཆུབ་སེམས། །ཆོ་གའི་སྒོ་ནས་ལེན་པར་འདོད། །ངེས་ཚིག་ཕྱི་ནང་ལྟ་སྤྱོད་གཉིས། །ཆ་མཉམ་སྤྱོད་པས་སྤྱོད་རྒྱུད་དོ། །དབྱེ་བ་སྔར་གྱི་རིགས་གསུམ་པོ། །དེ་ལ་རིགས་ཀྱི་གཙོ་བོ་དང༌། །རིགས་ཀྱི་བདག་པོ་རིགས་ཀྱི་ཡུམ། །རིགས་ཀྱི་གཙུག་ཏོར་དེ་བཞིན་དུ། །ཁྲོ་བོ་ཁྲོ་མོ་ཕོ་ཉ་དང༌། །ཕོ་ཉ་མོ་ལ་སོགས་པ་ཡི། །རིགས་ཀྱི་དབྱེ་བ་མཐའ་ཡས་ཀྱང༌། །བསྡུ་ན་དེ་བཞིན་གཤེགས་རིགས་ཏེ། །རྣམ་སྣང་མངོན་བྱང་ལ་སོགས་པ། །གྲངས་ངེས་སྟོང་ཕྲག་བརྒྱད་དུ་བཤད། །དེ་ནས་དེ་ཡི་ཁྱད་ཆོས་ལ། །སྔར་བཞིན་དྲུག་ལས་འཇུག་པའི་སྒོ། །གཟུགས་མེད་གཟུགས་ཅན་གང་རུང་གི །དཀྱིལ་འཁོར་ལ་འཇུག་དབང་བསྐུར་ནི། །ལས་དང་བྱ་བ་སྤངས་པ་དང༌། །ལས་དང་བྱ་བས་བསྐུར་བ་གཉིས། །ཕྱི་མ་འདི་ལ་བསྐུར་བྱའི་དབང༌། །རྡོ་རྗེ་དྲིལ་བུ་མིང་དང་བཅས། །བསྐུར་བར་གསུངས་པ་སྤྱིར་བཏང་དང༌། །ནང་གསེས་རྣམ་སྣང་མངོན་བྱང་ལས། །ཆུ་དབང་ཐུར་མ་མེ་ལོང་དང༌། །སློབ་དཔོན་དབང་དང་བཞི་རུ་གསུངས། །བསླབ་བྱ་དམ་ཚིག་ཆེན་པོ་གསུམ། །བསྲུང་བྱ་རྩ་ལྟུང་ཉེར་གསུམ་མོ། །ལྟ་བ་གོང་མ་རྣལ་འབྱོར་ལྟར། །བདེན་གཉིས་ཟུང་འཇུག་ཆེན་པོ་དང༌། །སྒོམ་པ་མཚན་བཅས་མཚན་མེད་གཉིས། །མཚན་བཅས་སྟོང་པ་ཡི་གེ་དང༌། །དེ་བཞིན་གཞི་ལས་གཞི་གྱུར་བསྐྱེད། །སྔགས་ཀྱི་ཏིང་འཛིན་བརྟན་པར་བྱེད། །མཚན་མེད་ཡིན་བཟླས་ལ་བརྟེན་ནས། །ལྷ་དང་རང་སེམས་དབྱེར་མེད་དུ། །ཤེས་པས་དོན་དམ་བྱང་ཆུབ་སེམས། །བསྒོམས་པས་མཉམ་བཞག་བརྟན་པར་བྱེད། །སྤྱོད་པ་འོག་མ་བྱ་རྒྱུད་ལྟར། །ཁྲུས་དང་གཙང་སྒྲ་གྲོགས་སུ་བསྟེན། །འབྲས་བུ་མི་ཚེ་བདུན་ལ་ནི། །རིགས་བཞི་རྡོ་རྗེ་འཛིན་པར་འགྲུབ། །གསུམ་པ་རྣལ་འབྱོར་རྒྱུད་ལ་ཡང༌། །སྤྱི་དོན་དྲུག་གིས་བསྟན་པ་ལས། །ངོ་བོ་བདེན་གཉིས་ཟུང་འཇུག་གི །ཡེ་ཤེས་ལམ་བྱེད་འདོད་པ་དང༌། །ངེས་ཚིག་ཐབས་ཤེས་རྣལ་འབྱོར་ལ། །གནས་པས་རྣལ་འབྱོར་རྒྱུད་ཅེས་བྱ། །དབྱེ་བ་རྩ་བ་རིགས་ལྔ་ལས། །རིགས་ཆུང་དབྱེ་བས་ཉི་ཤུ་ལྔ། །དུམ་བུ་བཞི་ཡི་བྱེ་བྲག་ལས། །རིགས་ནི་རྣམ་པ་བརྒྱ་རུ་འགྱུར། །བསྡུ་ན་རིགས་ཆེན་ལྔ་རུ་བསྡུས། །དེ་ལ་རྩ་རྒྱུད་བཤད་རྒྱུད་དང༌། །ཕྱི་མའི་རྒྱུད་དེ་རིམ་པ་བཞིན། །དེ་ཉིད་འདུས་པ་རྩེ་མོ་དང༌། །དཔལ་མཆོག་ལ་སོགས་རྒྱུད་རྣམས་ཀྱི། །གྲངས་ངེས་སྟོང་ཕྲག་དྲུག་ཏུ་བཤད། །འདི་ལའང་ཁྱད་ཆོས་འཇུག་པའི་སྒོ། །སྔོན་བྱུང་རྣམ་འཕྲུལ་དབང་དུ་ནི། །གཟུགས་མེད་ཡེ་ཤེས་དཀྱིལ་འཁོར་དང༌། །གཟུགས་ཅན་སྤྲུལ་པའི་དཀྱིལ་འཁོར་གཉིས། །རྗེས་འཇུག་མངོན་རྟོགས་དབང་བྱས་ནས། །ཏིང་འཛིན་སྤྲུལ་པའི་དཀྱིལ་འཁོར་དང༌། །བཏགས་པའི་དཀྱིལ་འཁོར་གང་རུང་དུ། །ཞུགས་ལ་འདི་ཡི་དབང་བསྐུར་ནི། །སློབ་མའི་དབང་ལྔ་སློབ་དཔོན་གྱི། །དབང་དྲུག་ཐོབ་པ་དེ་ཡི་སྟེང༌། །གསང་བ་སྦྱོར་བ་དོན་དམ་སྟེ། །དབང་ནི་བཅུ་བཞི་ངེས་པར་བསྟན། །བསྲུང་བྱ་དམ་ཚིག་བཅུ་བཞི་དང༌། །དེ་ལྡོག་རྩ་ལྟུང་བཅུ་བཞི་དང༌། །རིགས་དང་མཐུན་པའི་ཉམས་ལེན་གྱི། །དམ་ཚིག་ཆེན་པོ་ལྔ་ལ་བསྟེན། །ལྟ་བ་དོན་དམ་འོད་གསལ་དང༌། །ཀུན་རྫོབ་ལྷ་ཡི་རོལ་པ་སྟེ། །བདེན་གཉིས་ཟུང་དུ་འཇུག་པ་ཡི། །གཉིས་མེད་རོ་མཉམ་ཆེན་པོ་དང༌། །སྒོམ་པ་ཏིང་འཛིན་རྒྱལ་མཆོག་དང༌། །དཀྱིལ་འཁོར་རྒྱལ་མཆོག་ལས་རྒྱལ་གསུམ། །རིམ་པ་ཏིང་འཛིན་རྒྱལ་མཆོག་གིས། །ཆོས་སྐུའི་རྣལ་འབྱོར་སྒྲུབ་པར་བྱེད། །རྡོ་རྗེ་བཞི་ཡི་བསྐྱེད་རིམ་གྱིས། །གཙོ་བོ་ཐུན་མོང་སྒྲུབ་པར་བྱེད། །ཡན་ལག་དྲུག་གི་རྫོགས་རིམ་གྱིས། །མཆོག་གི་དངོས་གྲུབ་སྒྲུབ་པར་བྱེད། །སྤྱོད་པ་ལྷ་ཡི་རྣལ་འབྱོར་ལ། །གནས་ནས་གཞན་དོན་སྒྲུབ་པར་བྱེད། །འབྲས་བུ་མི་ཚེ་བདུན་ལ་ནི། །མངོན་བྱང་ལྔ་རུ་སངས་རྒྱས་འགྲུབ། །གཉིས་པ་རྣལ་འབྱོར་བླ་མེད་ལ། །ཁྱད་པར་དང་ནི་ཁྱད་ཅན་གཉིས། །དང་པོ་ཁྱད་པར་འབྱེད་ཆོས་ལ། །བཞི་དང་བརྒྱད་ཀྱི་ཕྱེ་བ་སྟེ། །གཞི་དུས་དབང་གི་ཁྱད་པར་དང༌། །ལམ་དུས་བསྐྱེད་དང་རྫོགས་པའི་དང༌། །སྤྱོད་དུས་བླང་དོར་ཡོད་མེད་དང༌། །འབྲས་བུ་དུས་ཀྱི་ཁྱད་པར་བཞི། །གཞན་ཡང་ལྷ་དང་ལྷ་ཡི་རྒྱན། །གནས་དང་གདན་དང་བགོ་བ་དང༌། །སྣོད་དང་ལོངས་སྤྱོད་ཕྲིན་ལས་ཏེ། །ཁྱད་པར་བཅུ་དང་གཉིས་ཀྱིས་བསྟན། །གཉིས་པ་ཁྱད་པར་དེ་ལྡན་གྱི། །བླ་མེད་རྣམ་པར་གཞག་པ་ལ། །ངོ་བོ་ངེས་ཚིག་དབྱེ་བསྡུ་དང༌། །གྲངས་ངེས་ཁྱད་ཆོས་དྲུག་གིས་བསྟན། །ངོ་བོ་ཀུན་རྫོབ་སྣང་བའི་ཆོས། །དོན་དམ་ལྷ་ཡི་རང་བཞིན་དུ། །ཤེས་ནས་བསྐྱེད་རྫོགས་ཟུང་འཇུག་གིས། །རང་གནས་མངོན་དུ་བྱེད་པར་འདོད། །ངེས་ཚིག་ཐབས་ཤེས་མཆོག་གི་རྒྱུད། །ཡིན་ཕྱིར་རྣལ་འབྱོར་ཆེན་པོ་དང༌། །གོང་ན་རྒྱུན་གཞན་མེད་པས་ན། །བླ་ན་མེད་པ་ཞེས་བྱའོ། །དབྱེ་བ་ཐབས་དང་ཤེས་རབ་ཀྱི། །ཆ་ལས་ཕ་རྒྱུད་མ་རྒྱུད་གཉིས། །དེ་གཉིས་ཀྱི་ནི་ཁྱད་པར་ཡང༌། །བསྐྱེད་པའི་རིམ་པ་གཙོར་སྟོན་པ། །དེ་ནི་རྣལ་འབྱོར་ཐབས་ཀྱི་རྒྱུད། །རྫོགས་པའི་རིམ་པ་གཙོ་བོར་སྟོན་པ། །དེ་ནི་ཤེས་རབ་མཆོག་གི་རྒྱུད། །དེ་བཞིན་བསྐྱེད་པའི་རིམ་པ་ལའང༌། །རྡོ་རྗེའི་ལུས་དང་རི་རབ་དང༌། །ཞལ་ཕྱག་མཉམ་དང་མི་མཉམ་དང༌། །གཙོ་བོ་འཕོ་དང་མི་འཕོ་དང༌། །རུས་པའི་རྒྱན་ཆ་ཡོད་མེད་དང༌། །བཞུགས་དང་བཞེངས་པའི་ཁྱད་པར་ལས། །རྣལ་འབྱོར་ཕ་མའི་འབྱེད་ཆོས་བཤད། །དེ་བཞིན་རྫོགས་པའི་རིམ་པ་ལའང༌། །ཟབ་དང་རྒྱ་ཆེའི་དེ་ཉིད་དང༌། །རྩ་དང་རླུང་གི་དེ་ཉིད་ལ། །གཙོ་བོར་སྟོན་པའི་ཁྱད་པར་དང༌། །ཕུང་ཁམས་སྐྱེ་མཆེད་དག་པ་དང༌། །རྩ་དང་བྱང་སེམས་དག་པ་ལས། །རང་གནས་ལྷ་དང་ལྷ་མོ་ཡི། །རྣམ་དག་སྟོན་པའི་ཁྱད་པར་དང༌། །གཞན་ཡང་གདུལ་བྱའི་ཁྱད་པར་ལས། །རྒྱུད་ཀྱང་གཉིས་སུ་དབྱེ་བར་བཤད། །རིགས་ནི་ཕ་མ་གཉིས་ཀ་ཡང༌། །གཙོ་བོ་རིགས་ཆེན་རྣམ་དྲུག་གིས། །དབྱེ་བས་བརྒྱ་དང་གྲངས་མེད་དུ། །འགྱུར་ཕྱིར་རྒྱུད་ཀྱང་གྲངས་ལས་འདས། །བསྡུ་ན་ཕ་དང་མ་གཉིས་སུ། །ཕྱེ་བ་དྲང་བའི་དོན་ཡིན་གྱི། །དེ་དག་ངེས་པའི་དོན་དུ་ནི། །རྣལ་འབྱོར་ཆེན་པོའི་རྒྱུད་དོ་ཅོག །ཐབས་ཤེས་གཉིས་སུ་མེད་པའི་ཕྱིར། །ཐམས་ཅད་གཉིས་མེད་རྒྱུད་དུ་བསྡུ། །རིགས་ཀྱང་གྲངས་མེད་དུ་གྱུར་ཀྱང༌། །རྩ་བ་གསང་ཆེན་རིགས་གཅིག་ཡིན། །གཞན་དག་གཉིས་མེད་རྒྱུད་ཉིད་ཀྱི། །མཚན་གཞི་ལོགས་སུ་བཤད་ན་ཡང༌། །རིས་མེད་རིས་སུ་ཕྱེ་བ་ཡི། །རྣམ་གཞག་རྒྱུད་སྡེ་ལས་མ་བཤད། །གྲངས་ངེས་རྣལ་འབྱོར་ཕ་ཡི་རྒྱུད། །བྱེ་བ་ཕྲག་ནི་དྲུག་ཏུ་བསྟན། །རྣལ་འབྱོར་མ་ཡི་རྒྱུད་ཀྱི་ཚད། །བྱེ་བ་ཕྲག་ནི་བཅུ་དྲུག་སྟེ། །དེ་ལས་གཞན་དུ་གཉིས་མེད་ཀྱི། །རྒྱུད་ཀྱི་གྲངས་ཚད་བསྟན་པ་མེད། །ཡོངས་གྲགས་ཕ་ཡི་རྒྱུད་དྲུག་དང༌། །མ་རྒྱུད་བཅུ་དྲུག་དག་ཏུ་བཤད། །དེ་ལ་ཕ་རྒྱུད་རིགས་དྲུག་ལས། །ཟླ་གསང་ཐིག་ལེ་ལ་སོགས་པ། །དྲུག་པ་རྡོ་རྗེ་འཆང་གི་རྒྱུད། །གསང་བ་འདུས་པ་ལ་སོགས་པ། །མི་བསྐྱོད་རིགས་ཀྱི་རྒྱུད་མ་གཏོགས། །གཞན་རྣམས་བོད་དུ་མེད་པར་བཤད། །རྣལ་འབྱོར་མ་ཡི་རྒྱུད་ལ་ཡང༌། །སངས་རྒྱས་མཉམ་སྦྱོར་ལ་སོགས་པ། །རིགས་དྲུག་མཉམ་པར་སྟོན་པའི་རྒྱུད། །བདེ་དགྱེས་སངས་རྒྱས་ཐོད་པ་དང༌། །དུས་ཀྱི་འཁོར་ལོ་ལ་སོགས་པ། །མི་བསྐྱོད་ཧེ་རུ་ཀ་ཡི་རྒྱུད། །རྡོ་རྗེ་གདན་བཞི་ལ་སོགས་པ། །རྟག་པ་རྣམ་པར་སྣང་མཛད་རྒྱུད། །རྡོ་རྗེ་བདུད་རྩི་ལ་སོགས་པ། །རིན་འབྱུང་རྡོ་རྗེ་ཉི་མའི་རྒྱུད། །པདྨ་འབར་བ་ལ་སོགས་པ། །སྣང་མཐའ་པདྨ་གར་དབང་རྒྱུད། །སྒྲོལ་མ་མངོན་འབྱུང་ལ་སོགས་པ། །རྟ་མཆོག་དོན་ཡོད་གྲུབ་པའི་རྒྱུད། །ནམ་མཁའ་མཉམ་རྒྱུད་ལ་སོགས་པ། །དྲུག་པ་རྡོ་རྗེ་འཆང་གི་རྒྱུད། །རྩ་བ་བདུན་པོ་རེ་རེ་ལའང༌། །རྩ་རྒྱུད་བཤད་རྒྱུད་བརྟག་པའི་རྒྱུད། །རྒྱུད་ཀྱི་ཕྱི་མ་ཕྱི་མའི་རྒྱུད། །སྙིང་པོའི་རྒྱུད་དང་འབྲས་རྒྱུད་སོགས། །ཡན་ལག་བརྒྱད་བརྒྱད་ཕྱེ་བ་རྣམས། །ཕལ་ཆེར་བོད་དུ་བསྒྱུར་བར་བཤད། །དེ་ནས་དེ་ཡི་ཁྱད་ཆོས་ལ། །འཇུག་པའི་སྒོ་དང་བསླབ་བྱ་དང༌། །ལྟ་སྒོམ་སྤྱོད་པ་འབྲས་བུ་བཅས། །དྲུག་ཏུ་བསྡུས་ཏེ་བསྟན་པ་ལས། །དང་པོ་འཇུག་སྒོ་དབང་བསྐུར་ནི། །གདུལ་བྱའི་བློ་ཡི་བྱེ་བྲག་གིས། །དབང་དམན་རིམ་གྱིས་དཀྱིལ་འཁོར་བཞིར། །བཅུག་སྟེ་དབང་བཞི་བསྐུར་བ་ལས། །དང་པོ་བུམ་པའི་དབང་བསྐུར་ནི། །དོན་གཉེར་གཉིས་ཀྱི་ཁྱད་པར་གྱིས། །དཀྱིལ་འཁོར་ཡང་ནི་གཉིས་སུ་བསྟན། །སྤྲོས་བཅས་བཏགས་པའི་དཀྱིལ་འཁོར་དང༌། །སྤྲོས་མེད་ལུས་ཀྱི་དཀྱིལ་འཁོར་གཉིས། །དང་པོའི་སྒོར་ཞུགས་འཇིག་རྟེན་པའི། །དངོས་གྲུབ་དོན་དུ་གཉེར་བ་ལ། །ཐུན་མོང་རིག་པའི་དབང་ལྔ་དང༌། །མཆོག་གི་དངོས་གྲུབ་དོན་གཉེར་ལ། །སློབ་དཔོན་ཕྱི་ནང་དབང་གཉིས་བཅས། །དབང་བདུན་སྦྱིན་ཏེ་སྔགས་རྒྱུད་དང༌། །བསྐྱེད་པའི་རིམ་པ་བསྒོམ་དུ་བཅུག །བརྟན་པ་ཐོབ་ན་གསང་དབང་ནི། །ཡབ་ཡུམ་ལུས་ཀྱི་དཀྱིལ་འཁོར་ལ། །བརྟེན་ནས་བྱང་ཆུབ་སེམས་སྦྱིན་ཏེ། །རྫོགས་པའི་རིམ་པ་བསྒོམ་དུ་བཅུག །ནུས་པ་རྙེད་ནས་ཤེས་དབང་ནི། །ཕྱག་རྒྱ་བྷ་གའི་དཀྱིལ་འཁོར་ལ། །བརྟེན་ནས་བདེ་བའི་ཐབས་བྱིན་ཏེ། །ཕོ་ཉའི་ཉེ་ལམ་བསྒོམ་དུ་བཅུག །དེ་ནས་བཞི་པའི་དབང་བསྐུར་ནི། །བྱང་ཆུབ་སེམས་ཀྱི་དཀྱིལ་འཁོར་ལ། །བརྟེན་ནས་ཚིག་གིས་ངོ་སྤྲོད་དེ། །ཕྱག་རྒྱ་ཆེན་པོ་བསྒོམ་དུ་བཅུག །དབང་པོ་འབྲིང་ལ་དབང་བཞི་ཀ །སྟན་ཐོག་གཅིག་ཏུ་བསྐུར་བ་སྟེ། །བུམ་པའི་དབང་གིས་དག་བྱ་རྩ། །དག་འབྲས་སྣང་བ་ལྷ་རུ་ཤེས། །གསང་བའི་དབང་གིས་དག་བྱ་རླུང༌། །དག་འབྲས་སྒྲ་སྐད་སྔགས་སུ་ཤེས། །གསུམ་པས་དག་བྱ་ཐིག་ལེ་དང༌། །རྟོག་ཚོགས་བདེ་བ་ཆེན་པོར་ཤེས། །བཞི་པས་དག་བྱ་ཆོས་ཐམས་ཅད། །ཟབ་གསལ་ལྷན་ཅིག་སྐྱེས་པར་ཤེས། །ངེས་པའི་ཤེས་པ་དེ་དང་དེར། །དོན་སྤྱི་ཙམ་དུ་དམིགས་པ་ཡིས། །དབང་དོན་བློ་ལ་འཇོག་པ་ལས། །ལམ་བཞི་བསྒོམ་པའི་སྣོད་དུ་སྨིན། །རིམ་གྱིས་ཡེ་ཤེས་སྐྱེ་བའི་རྒྱུ། །ཡིན་ཕྱིར་རྒྱུ་ཡི་དབང་དུ་བཤད། །རབ་ལ་རྡོ་རྗེ་ཡེ་ཤེས་ཀྱི། །དབང་བསྐུར་ཙམ་གྱི་ཆོག་པ་སྟེ། །རྟོགས་པ་དོན་གྱི་དབང་མཆོག་ནི། །ཆོ་གའི་རིམ་ལ་ལྟོས་མི་དགོས། །དེ་ནས་དབང་གི་བསླབ་བྱ་ལ། །བསྲུང་བྱ་རྩ་ལྟུང་ཡན་ལག་བཅས། །བསྒྲུབ་བྱ་རིགས་ཀྱི་དམ་ཚིག་དྲུག །ཉམས་ལེན་དམ་ཚིག་བཞི་རུ་བསྡུས། །ལྟ་བ་སྣང་ཞིང་སྲིད་པའི་ཆོས། །མཉམ་ཉིད་ཆེན་པོར་དབང་བསྐུར་ནས། །ཡེ་སངས་རྒྱས་པའི་རང་བཞིན་གྱི། །དག་པ་རབ་འབྱམས་ཆེན་པོ་དང༌། །སྒོམ་པ་བསྐྱེད་དང་རྫོགས་པ་སྟེ། །དེ་ལའང་སྐལ་དམན་རིམ་འཇུག་དང༌། །སྦྱངས་ཅན་ཟུང་དུ་འཇུག་པ་གཉིས། །དང་པོའི་དབང་དུ་བསྐྱེད་རིམ་ལ། །བློས་བཏགས་པ་དང་ཡོངས་གྲུབ་ཀྱི། །བསྐྱེད་རིམ་ཟབ་མིན་ཟབ་པ་གཉིས། །དང་པོ་སྦྱངས་གཞི་སྐྱེ་གནས་བཞིར། །སྦྱོང་བྱེད་ཡན་ལག་བཞི་རུ་བསྟན། །དེ་ཡང་སྐད་ཅིག་དྲན་རྫོགས་ཀྱིས། །བསྐྱེད་པ་རྫུས་སྐྱེས་སྦྱོང་བྱེད་དང༌། །པད་ཟླའི་གདན་དང་ས་བོན་ལས། །བསྐྱེད་པ་དྲོད་སྐྱེས་སྦྱོང་བྱེད་དང༌། །ཉི་ཟླ་ས་བོན་བཅས་པ་ལས། །བསྐྱེད་པ་སྒོང་སྐྱེས་སྦྱོང་བྱེད་དང༌། །དེའི་སྟེང་ཞུ་བ་གླུ་བསྐུལ་བཅས། །བསྐྱེད་པ་མངལ་སྐྱེས་སྦྱོང་བྱེད་དོ། །ཡང་ན་རྣལ་འབྱོར་རྒྱུད་ཉིད་དུ། །བཤད་པའི་དཀྱིལ་འཁོར་རྒྱལ་མཆོག་དང༌། །ལས་རྒྱལ་གཉིས་ཀྱིས་དབྱེ་བས་ཀྱང༌། །ཡན་ལག་བཞིའམ་དྲུག་ཏུ་འགྱུར། །གཉིས་པ་ཟབ་པའི་བསྐྱེད་རིམ་ནི། །ལྷུན་གྲུབ་ལུས་ཀྱི་དཀྱིལ་འཁོར་དུ། །བསྐྱེད་པའི་ལུས་ལ་རྫོགས་པ་ཡི། །བསམ་པ་ཞུགས་པ་ཅན་ཉིད་དོ། །སྦྱངས་ཅན་བསྐྱེད་རྫོགས་ཟུང་འཇུག་ཏུ། །སྒོམ་པ་ལ་ཡང་རྟོགས་ཚུལ་གྱིས། །ཐོད་རྒལ་བ་དང་ཅིག་ཅར་བའི། །མཚན་བཅས་མཚན་མེད་རྫོགས་རིམ་གཉིས། །དང་པོ་མཚན་བཅས་རྫོགས་རིམ་ལ། །སྦྱང་གཞི་གནས་སྐབས་བཞི་དང་ནི། །ཁམས་ལྔའི་དབང་དུ་སྦྱོང་བྱེད་ཀྱང༌། །ཡན་ལག་བཞིའམ་ལྔ་རུ་འགྱུར། །དེ་ཡང་མ་རྒྱུད་ལས་གསུངས་པའི། །ཕྱག་རྒྱ་བཞི་ཡི་རྫོགས་རིམ་དང༌། །ཕ་ཡི་རྒྱུད་ལས་གསུངས་པ་ཡི། །རིམ་ལྔའི་རྫོགས་རིམ་གཉིས་སུ་བཤད། །དེ་དག་སྦྱོང་བྱད་དུ་འཇོག་ཀྱང༌། །སྦྱང་གཞི་སྦྱོང་བྱེད་གཉིས་སུ་མེད། །རྫོགས་པའི་ལུས་ལ་བསྐྱེད་པ་ཡི། །བསམ་པ་ཞུགས་པ་ཅན་ཉིད་དོ། །གཉིས་པ་དབང་རབ་ཅིག་ཅར་བའི། །མཚན་མ་མེད་པའི་རྫོགས་རིམ་ནི། །ལུས་གནས་གཏན་ལ་ཕབ་པ་ཡི། །ཐབས་ལམ་དག་ལ་མི་ལྟོས་པར། །གཙོ་བོ་བླ་མའི་བྱིན་རླབས་དང༌། །རང་སྣང་དག་པའི་བདག་རྐྱེན་ལས། །ལྟ་སྒོམ་སྤྱོད་འབྲས་ཆིག་ཆོད་དུ། །གྱུར་པ་སྔོན་གྱི་དུས་སུ་སྟེ། །དེང་སང་དེ་ལྟར་སྲིད་དཀའ་བས། །གྲོལ་ལམ་རྣལ་འབྱོར་བཞི་རིམ་གྱིས། །སེམས་ཀྱི་འདུག་ཚུལ་གཏན་ལ་ཕབ། །ཕྱག་རྒྱ་ཆེན་པོ་སྒོམ་པའོ། །སྤྱོད་པ་དུས་ཚོད་དང་བསྟུན་ཏེ། །གསུམ་དང་བཞི་རུ་བསྟན་པ་ལས། །བསགས་སྦྱོང་ཆོས་སྤྱོད་བྱ་བ་རྣམས། །ལས་ནི་དང་པོའི་སྤྱོད་པ་དང༌། །བསྐྱེད་རྫོགས་སྦྱངས་གོམས་བྱེད་པ་རྣམས། །བསམ་པ་སློབ་པའི་སྤྱོད་པ་དང༌། །མཉམ་བཞག་སྒོམ་པའི་རྗེས་ཐོབ་རྣམས། །རིག་པ་བརྟུལ་ཞུགས་སྤྱོད་པ་སྟེ། །དེ་ཡང་རྣལ་འབྱོར་བཞི་རིམ་དང༌། །བསྟུན་ཏེ་སྤྱོད་པ་བཞི་རུ་དབྱེ། །སྤྱོད་པ་རོ་སྙོམས་སྐོར་དྲུག་ཏུ། །བསྟན་པ་རྣམས་ཀྱང་འདི་རུ་བསྡུས། །དང་པོ་ཞི་གནས་རྩེ་གཅིག་སྐབས། །ཉོན་མོངས་རྣམ་རྟོག་ལྟ་སྟངས་ཀྱིས། །གཅུན་ཏེ་འཁྲུལ་པའི་སྐྱོན་མེད་པས། །ཀུན་ཏུ་བཟང་པོའི་སྤྱོད་པ་དང༌། །དེ་ནས་ལྷག་མཐོང་སྤྲོས་བྲལ་སྐབས། །བས་མཐར་ལྷ་འདྲེ་ལམ་ཁྱེར་གྱིས། །སྨྱོན་པ་ལྟ་བུར་སྤྱོད་པ་ནི། །གསང་སྟེ་སྤྱོད་པས་གསང་སྤྱོད་དང༌། །དེ་རྗེས་སྒོམ་ལམ་རོ་གཅིག་སྐབས། །ཚོར་བ་བདེ་སྡུག་རོ་སྙོམས་པའི། །ནུས་པ་ཚོགས་སུ་འབྱིན་པའི་ཕྱིར། །ཚོགས་ཀྱི་སྤྱོད་པ་ཞེས་སུ་བཤད། །ཕྱི་ནས་མི་སློབ་སྒོམ་མེད་སྐབས། །སྐྱེ་འཆི་འདུ་འབྲལ་བདུད་བཞི་སོགས། །མི་མཐུན་ཕྱོགས་ལས་རྒྱལ་བས་ན། །ཕྱོགས་ལས་རྣམ་རྒྱལ་སྤྱོད་པའོ། །འབྲས་བུ་དམ་ཚིག་མ་ཉམས་ན། །ཚེ་འདི་ཉིད་དམ་བར་དོ་རུ། །གྲོལ་ཚུལ་ལམ་གྱི་ཁྱད་པར་ལས། །རབ་འབྲིང་ཐ་མ་གསུམ་དུ་བསྟན། །བསྐྱེད་རིམ་གཙོ་ཆེར་སྒོམ་པ་རྣམས། །ཐ་མལ་འཆིང་བ་ལས་གྲོལ་ཏེ། །འབྲས་བུ་འཕགས་པའི་འོག་མིན་གྱི། །ས་ལ་གྲོལ་བ་འཐོབ་པར་འགྱུར། །རྫོགས་རིམ་གཙོ་བོར་སྒོམ་པ་རྣམས། །སྲིད་པའི་འཆིང་བ་ལས་གྲོལ་ཏེ། །འབྲས་བུ་སློབ་པའི་ཟུང་འཇུག་གི །དབང་ཕྱུག་ཡོན་ཏན་བརྒྱད་ལྡན་འཐོབ། །གྲོལ་ལམ་གཙོ་བོར་སྒོམ་པ་རྣམས། །རྟོག་པའི་འཆིང་བ་ལས་གྲོལ་ཏེ། །འབྲས་བུ་ཁ་སྦྱོར་བདུན་ལྡན་གྱི། །རྡོ་རྗེ་འཆང་དབང་ཉིད་དུ་འགྱུར། །དེ་ལྟར་ངེས་པའི་ཤེས་བྱེད་ཀྱང༌། །གསང་སྔགས་རྒྱུ་ལ་འབྲས་གནས་ཕྱིར། །རྒྱུ་འབྲས་ལྷན་ཅིག་ཏུ་སྤྱོད་པས། །ཚེ་འདིར་འགྲུབ་ཀྱི་གཞན་དུ་མིན། །གསུམ་པ་རྒྱུད་རྣམས་བཤད་ཚུལ་གྱིས། །སྐབས་དོན་བསྡུ་བ་བསྟན་པ་ནི། །བྱ་བའི་རྒྱུད་དུ་གཏོགས་པ་རྣམས། །ཐོག་མར་གཞི་ལ་འཇུག་པའི་དང༌། །བར་དུ་ལམ་ལ་སྦྱོར་བའི་དང༌། །ཐ་མར་ཐུན་མོང་འགྲུབ་པའི་དང༌། །མཆོག་ཏུ་གྲུབ་པའི་སྤྱོད་པ་སྟེ། །སྤྱོད་པ་བཞི་ཡི་སྒོ་ནས་བཤད། །སྤྱོད་པའི་རྒྱུད་རྣམས་དབང་རབ་ལ། །རྒྱུད་ཀྱི་མཚན་དང་དབང་འབྲིང་ལ། །ལུས་རྣམ་གཞག་དང་དབང་རྟུལ་ལ། །ཡན་ལག་རྣམ་པར་ཕྱེ་སྟེ་བཤད། །རྣལ་འབྱོར་རྒྱུད་ཀྱི་བཤད་ཚུལ་ལ། །བསྡུས་པའི་དོན་དང་འབྱེད་པ་དང༌། །དགོངས་པའི་དོན་དང་ཤེས་བྱེད་བཅས། །རྟོག་བསྡུས་བཞི་སྦྱོར་ཉིད་དུ་བཤད། །རྣལ་འབྱོར་ཕ་ཡི་རྒྱུད་སྡེ་རྣམས། །གླེང་བསླང་བ་དང་འཚང་རྒྱ་ཚུལ། །མཐའ་དྲུག་དང་ནི་ཚུལ་བཞི་དང༌། །ཚོགས་དང་སློབ་བཤད་རྣམ་གཉིས་དང༌། །རྒྱུད་ལ་འཇུག་པའི་གང་ཟག་དང༌། །བདེན་གཉིས་རྣམ་པར་ངེས་པ་སྟེ། །བཤད་ཐབས་ཡན་ལག་རྒྱན་བདུན་ནི། །ཕ་ཡི་རྒྱུད་ལ་གཙོ་ཆེར་བཤད། །རྣལ་འབྱོར་མ་ཡི་རྒྱུད་ལ་ནི། །རབ་ལ་མཚན་གྱི་དོན་དུ་བཤད། །འབྲིང་ལ་གླེང་གཞི་བཞུགས་ཚུལ་དང༌། །ཐ་མར་ཚིག་གིས་མདོར་བསྟན་ནས། །རྒྱས་པར་བཤད་པས་གསལ་བར་བྱེད། །ཟབ་དོན་ཚིག་ཏུ་རྒྱས་པར་བཤད། །རྒྱུད་ཀྱི་བཤད་པ་རྣམ་གསུམ་ནི། །མ་ཡི་རྒྱུད་ལ་གཙོ་ཆེར་བཤད། །མདོར་ན་གསང་ཆེན་ལམ་རིམ་ལ། །མ་བརྟེན་པར་ནི་སངས་རྒྱས་ཀྱི། །གོ་འཕང་ཐོབ་ཏུ་མེད་གསུངས་པས། །ལམ་ཆེན་འདི་ལ་བརྩོན་པར་མཛོད། །དེ་ལྟར་བསྟན་པའི་རྣམ་གཞག་འདི། །རང་ལྟོས་རྣམས་ཀྱི་ཆེད་དུ་བཀོད། །དགེ་འདིས་རང་གཞན་ཐམས་ཅད་ཀྱིས། །གསང་བའི་དེ་ཉིད་རྟོགས་གྱུར་ཅིག། །།ཅེས་གསང་བ་སྔགས་ཀྱི་སྤྱི་དོན་མདོར་བསྡུས་སུ་བསྟན་པ་འདིའང༌། ཆོས་སྨྲའི་བཙུན་པ་དགེ་རིན་པས་རྟ་མགོའི་ཡང་དབེན་འོད་གསལ་དགའ་ཚལ་དུ་བྲིས་པ་དགེ་ལེགས་སུ་གྱུར་ཅིག། །།སརྦ་མངྒ་ལཾ།།